Uredba Komisije (ES) št. 2601/2000

z dne 17. novembra 2000

o določitvi podrobnih pravil za izvajanje Uredbe Sveta (ES) št. 2494/95 o času upoštevanja kupčevih cen v harmoniziranem indeksu cen življenjskih potrebščin (HICP)

(Besedilo velja za EGP)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2494/95 z dne 23. oktobra 1995 o harmoniziranih indeksih cen življenjskih potrebščin [1] in zlasti člena 4 v povezavi s členom 5(3) Uredbe,

po posvetu z Evropsko centralno banko [2],

ob upoštevanju naslednjega:

(1) Na podlagi člena 5(1)(b) Uredbe (ES) št. 2494/95 se od vsake države članice zahteva, da pripravi harmonizirani indeks cen življenjskih potrebščin (HICP), začenši z indeksom za januar 1997.

(2) V skladu s členom 2(a)(3) Uredbe Komisije (ES) št. 1749/96 z dne 9. septembra 1996 o začetnih izvedbenih ukrepih za Uredbo Sveta (ES) št. 2494/95 o harmoniziranih indeksih cen življenjskih potrebščin [3], kakor je bila nazadnje spremenjena z Uredbo Sveta (ES) št. 1688/98 [4], so uporabljene cene v HICP kupčeve cene, ki jih plačajo gospodinjstva za nakup posameznega blaga in storitev v denarnih poslih.

(3) Obstajajo znatne postopkovne razlike glede časa upoštevanja kupčevih cen v HICP. Potrebna je usklajena metodologija glede navedenega časa, ki bo zagotovila, da nastali HICP izpolnjujejo zahtevo po primerljivosti iz člena 4 Uredbe (ES) št. 2494/95, zlasti za proizvode, za katere obstaja razlika med časom nakupa, plačila ali dobave in časom porabe.

(4) Določbe te uredbe so v skladu z opredelitvami Evropskega sistema računov 1995 (ESR 95), vzpostavljenega z Uredbo Sveta (ES) št. 2223/96 z dne 25. junija 1996 o Evropskem sistemu nacionalnih in regionalnih računov v Skupnosti [5], kakor je bila nazadnje spremenjena z Uredbo (ES) št. 448/98 [6], kolikor je ESR 95 v skladu z nameni HICP.

(5) Zlasti točka 3.89 ESR 95 navaja, da bi v splošnem morali biti blago in storitve zajeti z nastankom obveznosti, t. j. z nastankom obveznosti kupca do prodajalca.

(6) HICP bi moral kazati spremembo cene glede na bazno ali referenčno obdobje na podlagi spremenjenih izdatkov, pri čemer se ohrani sestava potrošnje gospodinjstev in sestava potrošniške populacije.

(7) Ukrepi, predvideni s to uredbo, so v skladu z mnenjem Odbora za statistični program (OSP), ustanovljenega s Sklepom Sveta 89/382/EGS, Euratom [7] -

SPREJELA NASLEDNJO UREDBO:

Člen 1

Cilj

Cilj te uredbe je uskladiti čas zajetja in upoštevanja nabavnih cen v harmoniziranem indeksu cen življenjskih potrebščin (v nadaljnjem besedilu HICP), zato da se zagotovijo zanesljivi in ustrezni HICP ter izpolni zahteva po primerljivosti, določena v členu 4 Uredbe (ES) št. 2494/95.

Člen 2

Čas

Cene, uporabljene v HICP, so kupčeve cene, ki jih plačajo gospodinjstva za nakup posameznega blaga ali storitev v denarnih poslih. Cene za blago se upoštevajo v HICP za mesec, v katerem so opazovane. Cene za storitve se upoštevajo v HICP za mesec, v katerem se lahko začne poraba storitve po opazovani ceni.

Člen 3

Izvajanje

Države članice uporabijo določbe te uredbe decembra 2000 in začnejo veljati z indeksom za januar 2001.

Člen 4

Začetek veljavnosti

Ta uredba začne veljati dvajseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. novembra 2000

Za Komisijo

Pedro Solbes Mira

Član Komisije

[1] UL L 257, 27.10.1995, str. 1.

[2] Mnenje, dano 24. novembra 2000 (še ni objavljeno v Uradnem listu).

[3] UL L 229, 10.9.1996, str. 3.

[4] UL L 214, 31.7.1998, str. 23.

[5] UL L 310, 30.11.1996, str. 1.

[6] UL L 58, 27.2.1998, str. 1.

[7] UL L 181, 28.6.1989, str. 47.

--------------------------------------------------